จ่อเลื่อนออกรางวัลหวยอีกเป็น16พ.ค.
สลากประชุมด่วน พิจารณาเลื่อนออกรางวัลหวยวันที่ 1 เม.ย. เป็น 16 พ.ค.
13 เม.ย. 2563

นายพชร อนันตศิลป์ อธิบดีกรมสรรพสามิต ประธานสำนักงานสลากกินแบ่งรัฐบาล เปิดเผยว่า ในวันที่ 15 เม.ย. นี้ จะมีการประชุมคณะกรรมการสลากฯ นัดเร่งด่วน เพื่อพิจารณาเลื่อนวันออกสลากของงวด 1 เม.ย. จากเดิมเลื่อนเป็น 2 พ.ค. ให้เลื่อนออกไปอีกเป็นวันที่ 26 พ.ค.นี้
นายพชร กล่าวว่า เมื่อวันที่ 13 เม.ย. สมาพันธ์คนพิการผู้ค้าสลากประเทศไทย ได้เข้ามายื่นหนังสือขอบคุณที่คณะกรรมการมีมติเลื่อนการออกรางวัลสลากออกไป รวมทั้งมีข้อเสนอให้เลื่อนการรางวัลสลากงวดที่ 1 เม.ย. จากเดิมเป็น 2 พ.ค. ให้เลื่อนออกไปอีกเป็น 16 พ.ค. ก็จะรับข้อเสนอไว้และนำเข้าที่ประชุมคณะกรรมการพิจารณา
ด้าน พ.ต.อ.บุญส่ง จันทรีศรี ผู้อำนวยการสำนักงานสลากฯ เปิดเผยว่า การประชุมคณะกรรมการนัดเร่งด่วนต้องมีความชัดเจน เพราะหากมีการงดการขายสลากออกไปอีก ก็ต้องมีการเตรียมพร้อมซึ่งคณะทำงานก็จะพิจารณาความจำเป็นว่าจะขายสลากต่อได้หรือไม่ โดยพิจารณาจากการประกาศเคอร์ฟิวของรัฐบาลประกอบว่ามีผลไปถึงเมื่อไร
นายอำนวย กลิ่นอยู่ ประธานสมาพันธ์คนพิการผู้ค้าสลากแห่งประเทศไทย กล่าวว่า ได้เสนอให้คณะกรรมการได้พิจารณาเลื่อนวันออกรางวัลสลากงวด 1 เม.ย. จากเดิม 2 พ.ค. ไปเป็น 16 พ.ค. เนื่องจากการ พ.ร.ก.ฉุกเฉินมีผลบังคับใช้ช่วงแรกถึง 30 เม.ย. ทำให้เหลือเวลาการขายสลากในภาวะปกติได้แค่ 2 วัน ซึ่งตอนนี้จากการสำรวจผู้ค้าสลากพบว่า บางแผงมียอดขายเพียง 10% เท่านั้น จึงต้องการขอเวลาขายเพิ่มมากขึ้น